Inger Støjberg (V), 2010-05-31:
Først og fremmest vil jeg gerne takke for behandlingen.
Man kan i hvert fald sige, at det har været en ganske grundig behandling, det her lovforslag har fået i Folketinget her i dag, og det synes jeg er virkelig godt, i og med at det er et meget vigtigt forslag.
Med aftalen om genopretningen af dansk økonomi har vi taget et vigtigt skridt i retningen af at løse de udfordringer, det danske samfund står over for på både kort og på lang sigt.
Et væsentligt led i aftalen er en samlet dagpengereform, som indeholder tre elementer: en nedsættelse af dagpengeperioden fra 4 år til 2 år; en harmonisering af optjenings- og genoptjeningskravet for retten til dagpenge, så ledige fremover skal have 52 ugers beskæftigelse inden for 3 år for at genoptjene retten til dagpenge; og en ændring af perioden for beregningen af dagpengesatsen, så beregningen foretages på baggrund af den lediges indtægt i de sidste 12 måneder før ledighed i stedet for, som det jo er i dag, på baggrund af 3-måneders-perioden.
Det er væsentligt for regeringen, som fru Ulla Tørnæs også oplyste tidligere her i debatten i dag – det er ved at være nogle timer siden nu – at de borgere, som bliver berørt af dagpengereformen, får mulighed for at vurdere de enkelte elementer af reformen i sammenhæng og for at se reformen i sin helhed.
Derfor vil regeringen på onsdag fremsætte et selvstændigt lovforslag om de to øvrige elementer af dagpengereformen, nemlig forslaget om en harmonisering af beskæftigelseskravet og forslaget om ændringen af beregningsperioden.
Dagpengereformen er en god løsning, det er de fleste økonomer enige om.
Sammen med udspillet om en styrket forebyggende indsats mod langtidsledighed, som bl.a. indeholder jobrettet uddannelse til langtidsledige og aktive tilbud ude på arbejdspladserne, indebærer dagpengereformen en væsentlig styrkelse af beskæftigelsen på længere sigt.
Regeringen har tidligere haft et ønske om at modernisere dagpengesystemet, men det skal også passe til den økonomiske virkelighed, som vi er i.
Det skal ske, når der er udsigt til reelle jobmuligheder og vækst.
Pilen peger i retning af lysere tider.
Ledigheden er ikke steget i et halvt år, den er faktisk faldet stille og roligt med 3.900 personer siden november måned.
Meget tyder på, at vi er ovre det værste, og at vi kan se en spirende vækst igen i det danske samfund.
Det bekræfter, at en dagpengereform nu er timet helt rigtigt.
Forslagene vil styrke strukturerne på arbejdsmarkedet, når der for alvor kommer gang i hjulene igen, og vi giver danskerne god tid til at forberede sig på de nye forhold.
Alle, som bliver omfattet af de nye regler, får 2 år til at indrette sig på de nye regler.
På kort sigt er det jo ikke mindst fastfrysningen af de øvrige beløbsgrænser i skattesystemet i 3 år, som bidrager; dagpengereformen får effekt på lidt længere sigt.
Reformen har den fordel, at den øger arbejdsudbuddet på sigt og derfor er med til at sørge for, at vi mere varigt kan finansiere velfærden, eller sagt med lidt finere ord: at vi styrker den finanspolitiske holdbarhed.
Selv om vi har været ramt af en økonomisk krise, har der stadig været job at få.
Arbejdsmarkedet er ikke frosset til, og det vil det heller ikke være fremover.
Den aktive arbejdsmarkedspolitik spiller her en væsentlig rolle i forhold til at få så mange som muligt i beskæftigelse igen.
Den aktive beskæftigelsesindsats har som sit fornemste formål at bidrage til det.
Vi har afsat knap 0,5 mia. kr. til indsatsen, der er målrettet de mennesker, der har sværest ved at komme ud af ledighed.
Lad mig med hensyn til langtidsledighedsaftalen slå fast, at jeg glæder mig over den ansvarlighed, som aftalen er udtryk for.
Det er den samme ansvarlighed, der er behov for i forhold til det lovforslag, som vi behandler i dag.
Vi ved, at forholdsvis få i dag ender med at opbruge dagpengeretten.
Det er jo faktisk, som det også er blevet nævnt flere gange her i debatten, et sted mellem 1.000 og 2.000 mennesker om året, hvoraf nogle straks optjener dagpengeretten igen.
Erfaringerne fra 1990'erne, hvor dagpengeperioden blev afkortet af flere omgange, var da også, at forholdsvis få reelt endte med at opbruge dagpengeretten og overgå til kontanthjælp eller til ingen forsørgelse.
Erfaringerne er, at de fleste ledige bliver langt mere aktive jobsøgende, når de står umiddelbart over for at opbruge dagpengeperioden.
De fleste vil prøve at tilpasse sig til de nye forhold og dermed i højere grad forsøge at komme i beskæftigelse.
De løbende jobmuligheder kombineret med et gryende opsving og en fremtid med mere permanent mangel på arbejdskraft gør, at der vil være gode muligheder for at indstille sig på de nye regler i de kommende 2 år, før reglen får virkning.
Når reformen er fuldt indfaset, vil den kunne øge beskæftigelsen med ca. 13.000 mennesker.
Det giver ca. 4 mia. kr. ekstra til at finansiere den fremtidige velfærd og hjælper dermed også til at løse holdbarhedsproblemet på sigt.
Til sidst vil jeg for en god ordens skyld sige, at det danske dagpengesystem stadig vil være et af verdens bedste, og dagpengeperioden vil være på niveau med de lande, som vi normalt sammenligner os med.
Og indfasningen af den nye dagpengeperiode giver de ledige mulighed for at tilpasse sig de nye regler, fordi alle jo netop får 2 år til at finde sig et job.
Jeg vil endnu en gang gerne takke for behandlingen af lovforslaget, og jeg ser meget frem til udvalgsbehandlingen, som jeg er sikker på også vil være særdeles grundig.